జిమ్ లేకర్

జేమ్స్ చార్లెస్ లేకర్ (1922 ఫిబ్రవరి 9 - 1986 ఏప్రిల్ 23) ఇంగ్లీష్ ప్రొఫెషనల్ క్రికెటర్. అతను 1946 నుండి 1959 వరకు సర్రీ కౌంటీ క్రికెట్ క్లబ్‌కు ఆడాడు. 46 టెస్ట్ మ్యాచ్‌లలో ఇంగ్లాండ్‌కు ప్రాతినిధ్యం వహించాడు. అతను యార్క్‌షైర్‌లోని వెస్ట్ రైడింగ్‌లోని షిప్లీలో జన్మించాడు. లండన్‌లోని వింబుల్డన్‌లో మరణించాడు.

కుడిచేతివాటం ఆఫ్ బ్రేక్ బౌలర్ అయిన లేకర్‌ను క్రికెట్ చరిత్రలోని గొప్ప స్పిన్ బౌలర్లలో ఒకడిగా పేరొందాడు. 1956లో అతను మాంచెస్టర్‌లోని ఓల్డ్ ట్రాఫోర్డ్ క్రికెట్ గ్రౌండ్‌లో ఆస్ట్రేలియా-ఇంగ్లండ్ జట్ల మధ్య టెస్ట్ మ్యాచ్‌లో ఉన్న 20 వికెట్లలో పందొమ్మిది వికెట్లు తీసి ఇప్పటికీ చెక్కుచెదరని ప్రపంచ రికార్డును నెలకొల్పాడు. లేకర్ అద్భుతమైన ప్రదర్శన వల్ల ఈ మ్యాచ్‌కి ఏకంగా "లేకర్స్ మ్యాచ్" అని పేరొచ్చింది. క్లబ్ స్థాయిలో ఎడమచేతి ఆర్థడాక్స్ స్పిన్నర్ అయిన టోనీ లాక్‌తో లేకర్ బలమైన స్పిన్ భాగస్వామ్యాన్ని ఏర్పరచుకున్నాడు. 1952 నుండి 1958 వరకు వరుసగా ఏడు కౌంటీ ఛాంపియన్‌షిప్ టైటిల్‌లతో సహా 1950ల్లో సర్రీ జట్టు విజయాల్లో వారు కీలక పాత్ర పోషించారు. లేకర్ బ్యాటింగ్ విషయానికి వస్తే, కుడిచేతివాటం బ్యాటర్ అయిన అతను రెండు ఫస్ట్-క్లాస్ సెంచరీలు చేసి ఒక ఉపయోగకరమైన టెయిల్-ఎండర్‌గా ఉండేవాడు. గల్లీ పొజిషన్‌లో అతను మంచి ఫీల్డర్‌గా పరిగణించబడ్డాడు.

1951లో అతని ప్రతిభావంతమైన ప్రదర్శన వల్ల విస్డెన్ క్రికెటర్స్ అల్మానాక్ (విజ్డెన్) 1952 ఎడిషన్‌లో ఐదుగురు విస్డెన్ క్రికెటర్స్ ఆఫ్ ది ఇయర్‌లో ఒకడిగా లేకర్‌ను ఎంపిక చేసింది. అతను 1951-52 సీజన్‌లో ఆక్లాండ్ తరపున ఆడిన తర్వాత 1952లో న్యూజిలాండ్ క్రికెట్ అల్మానాక్ ప్లేయర్ ఆఫ్ ది ఇయర్‌గా ఎంపికయ్యాడు. 1956లో అతనికి సర్రీ బెనిఫిట్ సీజన్‌లో £11,086 (2021 లెక్కల్లో £ 294,369 ) పొందాడు. ఆ సంవత్సరాంతంలో అతన్ని "బీబీసీ స్పోర్ట్స్ పర్సనాలిటీ ఆఫ్ ది ఇయర్ "గా బీబీసీ సంస్థ ఎంపికచేసింది. ఇతను ఈ అవార్డును గెలుచుకున్న మొదటి క్రికెటర్‌గా నిలిచాడు. తరువాత కాలంలో అతను బీబీసీ స్పోర్ట్ అవుట్‌సైడ్ బ్రాడ్‌కాస్ట్ ట్రాన్స్‌మిషన్స్‌లో క్రికెట్ వ్యాఖ్యాతగా పనిచేశాడు.

 మూలాలు 

 గ్రంథ పట్టిక 

 జీవిత చరిత్ర 

 
 

 వార్షిక సమీక్షలు 

 
 

 ఇతరాలు 

 
 
 
 
 
 
 
 
 
 
 
వర్గం:ఇంగ్లాండు క్రికెట్ క్రీడాకారులు
వర్గం:1986 మరణాలు
వర్గం:1922 జననాలు